ዩኒቨርሲቲዎች የፖለቲከኞች አጀንዳ ማስፈጸሚያ እንዳይሆኑ መጠንቀቅ እንደሚገባ ተማሪዎች ተናገሩ።
በዩኒቨርሲቲው ሰላማዊ መማር ማስተማር እንዲከናወን የሚጠበቅባቸውን ለመወጣት ዝግጁ መሆናቸውን የጎንደር ዩኒቨርሲቲ ተማሪዎች ተናግረዋል። ጎንደር ዩኒቨርሲቲ ከአራቱም የኢትዮጵያ አቅጣጫዎች እና ከሁሉም ብሔር ብሔረሰቦች የተውጣጡ ተማሪዎችን ተቀብሎ እያስተማረ ይገኛል፡፡ ከሰሞኑም ነባር እና አዲስ ተማሪዎችን ተቀብሏል። የነባር ተማሪዎች መደበኛ ትምህርትም ቀደም ብሎ ነው የተጀመረው።
የመጀመሪያ ዓመት የዩኒቨርሲቲው ተማሪዎች ደግሞ ዛሬ ጥቅምት 10/2012 ዓ.ም ትምህርታቸውን ይጀምራሉ፡፡ አብመድ ያነጋገራቸው የዩኒቨርሲቲው ተማሪዎችም ከፍተኛ ትምህርት ተቋማት ብቁ፣ ዓለም አቀፍ ተወዳዳሪና ለሀገር የሚጠቅም ትውልድ የሚቀረጽባቸው በመሆናቸው ስነ ምግባርን በተላበሰ መልኩ ለዓላማቸው መሳካት በትጋት እንደሚማሩ ተናግረዋል። ወደ ዩኒቨርሲቲው የገቡት እውቀት ለመገብየትና ልምድ ለማግኘት በመሆኑ ራሳቸውን፣ ቤተሰቦቻቸውን እና ሀገርን ሊጠቅሙ ስለሚችሉበት መንገድ በማሰብ እንደሚማሩም አስተያዬታቸውን ለአብመድ ሰጥተዋል፡፡ 